《赵大怀玉招饮醉后却寄》
清代·洪亮吉

朝狂饮百觞，暮狂饮千钟。恨客只说樊少翁，怪君何招盖次公。

立谈一语咸失欢，醉乡天地何能宽。醒时颇知客颜色，兀兀一尊移向壁。

酒狂于我不可当，一月不出蓬蒿堂。读书只欲究世务，放笔安肯为词章。

胸中之奇亦思吐，意欲上书丞相府。直将心迹寄青云，不用头颅入黄土。

作者简介：洪亮吉（1746～1809）清代经学家、文学家。初名莲，又名礼吉，字君直，一字稚存，号北江，晚号更生居士。阳湖（今江苏常州）人，籍贯安徽歙县。乾隆五十五年科举榜眼，授编修。嘉庆四年，上书军机王大臣言事，极论时弊，免死戍伊犁。次年诏以“罪亮吉后，言事者日少”，释还。居家十年而卒。文工骈体，与孔广森并肩，学术长于舆地。洪亮吉论人口增长过速之害，实为近代人口学说之先驱。